DA Den Europæiske Unions Tidende C 75/16

Offentliggørelse af en ansøgning i henhold til artikel 50, stk. 2, litra b), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 75/06

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM REGISTRERING AF EN GARANTERET TRADITIONEL SPECIALITET (GTS)

RÅDETS FORORDNING (EF) Nr. 509/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»КАЙСЕРОВАН ВРАТ ТРАКИЯ« (KAYSEROVAN VRAT TRAKIYA)

EF-Nr.: BG-TSG-0007-01018-23.07.2012

1. Den ansøgende sammenslutnings navn og adresse

Sammenslutningens eller organisationens navn (hvis relevant): Sdruzhenie Traditsionni surovo-susheni mesni produkti (Traditional Dried Raw Meat Products Association (STSSMP)

Adresse:

bul. Shipchenski prohod, bl. 240, vh A, ap. 6, et. 3 1111 Sofia BULGARIA

Tlf. +359 29712671

Fax +359 29733069

E-mail: office@amb-bg.com

2. Medlemsstat eller tredjeland

Bulgarien

3. Varespecifikation

3.1. Navn(e), der søges registreret (artikel 2 i Kommissionens forordning (ЕF) nr. 1216/2007)

»Кайсерован врат Тракия« (Kayserovan vrat Trakiya)

3.2. Navnets art

☒ Navnet er specifikt i sig selv  Navnet udtrykker landbrugsproduktets eller fødevarens specificitet.

Navnet »Kayserovan vrat Trakiya« blev første gang introduceret i 1980 i et standardiseringsdokument vedrørende produktionen heraf — industristandard 18-71996-80, udarbejdet af to bulgarske forskere — Dzhevizov og Kiseva. Produktet blev hurtigt populært og er nu blevet traditionelt fremstillet i Bulgarien under ovenstående navn i mere end 30 år. Navnet er også i sig selv specifikt, fordi det indeholder produktets hovedingredienser som beskrevet under punkt 3.6

3.3. Søges navnet forbeholdt det produkt, som ansøgningen vedrører, jf. artikel 13, stk. 2, i Rådets forordning (EF) nr. 509/2006?

☒ Navnet søges forbeholdt det pågældende produkt  Navnet søges ikke forbeholdt det pågældende produkt

3.4. Produkttype

Kategori 1.2. Kødprodukter (opvarmede, saltede, røgede etc.)

3.5. Beskrivelse af det landbrugsprodukt eller den fødevare, som navnet i punkt 3.1 henviser til (artikel 3, stk. 2, i Kommissionens forordning (EF) nr. 1216/2007)

»Kayserovan vrat Trakia« er en rå saltet delikatesse af ikke udskåret kød. Den fremstilles af fersk udbenet svineforkam. Den presses gentagne gange under lagring og pensles med Kaiser-blandingen (kayserova smes) af naturlige urter og hvidvin. Den er egnet til umiddelbart forbrug af alle forbrugergrupper.

Fysiske egenskaber — form og dimensioner

— Langstrakt, flad cylinderformet, 3-4 cm tyk.

Kemiske egenskaber

— vandindhold: højst 40,0 % af den samlede vægt

— kogesalt: højst 5,0 % af den samlede vægt

— nitritter (restmængde i det endelige produkt): højst 50 mg/kg

— pH mindst 5,4.

Organoleptiske egenskaber

Ydre udseende og farve — overfladen er dækket af en brunligrød Kaiser-blanding, veltørret, med en veldefineret skorpe.

Skæreflade — Muskelvævet har en kraftig rød farve, mens fedtet er laksefarvet og højst 1 cm tykt.

Konsistens: fast og elastisk.

Smag og lugt: karakteristisk, behagelig og letsaltet med en tydelig aroma af de anvendte krydderier, fri for fremmed smag eller lugt »Kayserovan vrat Trakia« kan markedsføres hele, udskåret i stykker eller skiver, vakuumpakket, i cellofan eller i modificeret atmosfære.

3.6. Beskrivelse af produktionsmetoden for det landbrugsprodukt eller den fødevare, som navnet i punkt 3.1 henviser til (artikel 3, stk. 2, i Kommissionens forordning (EF) nr. 1216/2007)

Til fremstilling af »Kayserovan vrat Trakia« kræves følgende ingredienser og tilsætningsstoffer:

Kød: svineforkam: 100 kg

Saltblanding til 100 kg svineforkam: 3,35 kg kogesalt; 40 g ascorbinsyre (E300) som antioxidant; 100 g kaliumnitrat (E252) eller 85 g natriumnitrat (E251); 500 g raffineret, granuleret sukker.

Kaiser-blanding til 100 kg svineforkam: — 4,0 kg rød peber — 3,0 kg bukkehorn — 2,0 kg hvidløg — 12,0 liter hvidvin — sejlgarn/hampgarn

Produktionsmetode

Til fremstilling af »Kayserovan vrat Trakia« anvendes fersk, fuldt modnet svinenakke med en pH-værdi på 5,6-6,2. Kødet udbenes omhyggeligt, således at muskelgrupperne efterlades intakte. Den forreste grænse går mellem den occipitale knogle og den første halshvirvel, og den bageste går mellem den femte og sjette brysthvirvel og ned fra det femte interkostale rum. Den nedre grænse skærer horisontalt gennem de første fem ribben. Det udbenede kød renses for blod, formes og trimmes. De formede svineforkamme anbringes i passende rene beholdere til saltning. Blandingen af kogesalt, ascorbinsyre, kalium eller natriumnitrat og raffineret krystalsukker indgnides manuelt eller mekanisk. De saltede svineforkamme anordnes tæt i beholdere af plastic eller rustfrit stål med henblik på mætning i et kølerum med en temperatur på 0-4 °C. Efter 3-4 dage vendes der op og ned på placeringen (top- og bundstykkerne byttes om), og de skal derefter opbevares i yderligere 10 dage under de samme forhold, indtil de er helt og jævnt saltet. En snor med løkke fastgøres til hver enkelt saltet svineforkam, og de hænges på træ- og/eller metalstativer (stænger), som placeres på pølserulleborde af rustfrit stål. Stykkerne må ikke komme i kontakt med hinanden. De skal blive hængende på rullebordet til dræning i op til 24 timer ved en lufttemperatur, som ikke må overstige 12 oС. Derefter placeres de i naturlige omgivelser eller i kamre med klimaanlæg, hvor der er mulighed for regulering af temperatur og luftfugtighed. Tørring foregår ved en lufttemperatur på 12-17 oС og en relativ luftfugtighed på 70-85 %. Under tørring og lagring presses de adskillige gange. Presningen varer 12-24 timer. Første presning finder sted, når stykkerne af »Kayserovan vrat Trakia« er moderat tørre at røre ved, og der kan mærkes en let skorpe. Inden de presses, skal de sorteres efter tykkelse. Tørringen fortsætter, indtil kødet har opnået en fast elasticitet, og vandindholdet ikke længere overstiger 40 % af den samlede masse. Efter den afsluttende presning pensles stykkerne med Kaiser-blandingen, der omfatter krydderier, vand og hvidvin ifølge opskriften, og som smøres godt ind, så der er et 2-3 mm tykt lag. De hænges derefter til tørre, indtil blandingen er tørret helt og danner en skorpe. Bukkehornet er penslet omhyggeligt på forhånd og blødgøres i lunkent vand i 24 timer.

3.7. Landbrugsproduktets eller fødevarens specificitet (artikel 3, stk. 3, i Kommissionens forordning (EF) nr. 1216/2007)

Smag og produktets aromaegenskaber

Den omhyggeligt udvalgte og sorterede ferske svineforkam og Kaiser-blandingen giver »Kayserovan vrat Trakia« dens uefterlignelige smag og aroma.

Der anvendes ingen starterkulturer eller pH-regulatorer ved fremstillingen af »Kayserovan vrat Trakia«, hvilket adskiller den fra produkter, som produceres ved hjælp af innovativ teknologi.

Stykkernes særlige flade form

Den karakteristiske form opnås ved gentagen presning under tørringsprocessen.

3.8. Landbrugsproduktets eller fødevarens traditionelle karakter (artikel 3, stk. 4, i Kommissionens forordning (EF) nr. 1216/2007)

»Kayserovan vrat Trakia« tilhører gruppen af rå saltede og pressede ikke udskårne svinekødsdelikatesser. Den er et af en lang række kødprodukter, som er blevet fremstillet i årtier i Bulgarien. Traditionen med produktion heraf i Bulgarien går mere end 30 år tilbage.

Historiske data om den teknologi og opskrift, som anvendes ved fremstillingen af »Kayserovan vrat Trakia«, er indeholdt i standardiseringsdokumentet vedrørende produktkrav ON 18-71996-80 — »Plovdiv« biltong/jerky, »Rodopa« biltong/jerky, »Kayserovan svinski vrat Trakia«, National Agro-Industrial Union (NAPS), Sofia, 1980. Produktionsteknologien fremgår af teknisk vejledning nr. 326 af 20. oktober 1980 for produktionen af »Plovdiv« og »Rodopa« biltong/jerky og »Kayserovan svinski vrat Trakia«, National Agro-Industrial Union (NAPS), Sofia, 1980, som er udarbejdet af forskerne Dzhevizov og Kiseva i Plovdiv.

I forbindelse med den traditionelle produktionsmetode for »Kayserovan vrat Trakia« er der visse parametre (temperatur og luftfugtighed), som skal opretholdes under tørringsprocessen. Desuden anvendes presser med træoverflader uanset artikel 10, stk. 4, i Europa-Parlamentets og Rådets forordning (EF) nr. 853/2004. Dette skaber gunstige betingelser for naturlig udvikling af den ønskede mikroflora under tørring. Presning giver produktet dets karakteristiske flade form og dets specifikke traditionelle smag, som hidtil er forblevet uændret.

3.9. Minimumskravene og procedurerne for verifikation af specificiteten (artikel 4 i Kommissionens forordning (EF) nr. 1216/2007)

Under og efter »Kayserovan vrat Trakia«-produktionsprocessen kontrolleres følgende:

— overensstemmelse af de anvendte kødingredienser med kravene i punkt 3.6. i varespecifikationen

— overholdelse af det forhold mellem kødingredienser og saltblanding, der er angivet i opskriften, når saltblandingen doseres og blandes med kødingredienserne, og overholdelse af den mængde ingredienser og tilsætningsstoffer, der er angivet i opskriften

— korrekt anvendelse af produktionsteknikkerne for saltning af de formgivne kødstykker i overensstemmelse med punkt 3.6

— temperatur og luftfugtighed under dræning og tørring, bl.a. ved hjælp af visuel kontrol af produktet

— overholdelse af det forhold mellem kødingredienser og Kaiser-blanding, der er angivet i opskriften, når Kaiser-blandingen doseres og blandes med kødingredienserne, og overholdelse af den mængde ingredienser og krydderier, der er angivet i opskriften

— klarheden af og udløbsdatoen for den hvidvin, der anvendes i Kaiser-blandingen, og overholdelse af mængdeangivelsen i opskriften under punkt 3.6.

— korrekt ydre udseende og farve ved hjælp af visuel kontrol af produktet for at konstatere, i hvilket omfang Kaiser-blandingen har dannet en skorpe på produktets overflade.

— korrekt konsistens, aroma og smag af snitfladen ved hjælp af en sensorisk analyse af det endelige produkt

— overensstemmelse af de fysisk-kemiske parametre for det endelige produkt med punkt 3.5 i varespecifikationen ved hjælp af godkendte laboratoriemetoder.

Ovenstående parametre skal kontrolleres én gang om året. I tilfælde af uregelmæssigheder øges denne frekvens til én gang hver 6. måned.

4. Myndigheder eller organer, der kontrollerer overholdelsen af varespecifikationen

4.1. Navn og adresse

Navn : Q Certificazioni S.r.l. Adresse : Villa Parigini, loc. Basciano 53035 Monteriggioni SI ITALIA Leonardo da Vinci 42a 4000 Plovdiv BULGARIA Tlf./Fax : +359 32649228 Mobiltelefon : +359 897901680 E-mail : office@qci.bg

 Offentlig myndighed/organ ☒ Privat foretagende

4.2. Myndighedens eller organets særlige opgaver

Kontrolorganet, jf. punkt 4.1, kontrollerer overholdelsen af alle de kriterier, der nævnes i specifikationerne.

(1) EUT L 343 af 14.12.2012, s. 1.

(2) EUT L 93 af 31.3.2006, s. 1. Erstattet af forordning (EU) nr. 1151/2012.